KIRJALLINEN KYSYMYS P-0096/03

esittäjä(t): Isidoro Sánchez García (ELDR) komissiolle

(20. tammikuuta 2003)

Aihe: Kanariansaarten integraatiota Euroopan unioniin koskevan järjestelmän mukauttaminen siirtolaiskysymyksissä

Yhteisön historian tärkeimpiä viimeaikaisia tapahtumia oli vuonna 1991 tehty muutos syrjäisimpiin alueisiin kuuluvien ja Euroopan unionin ulkorajalla sijaitsevien Kanariansaarten EU-integraatiomalliin. Muutos oli seurausta Espanjan kuningaskunnan liittymisasiakirjan 25 artiklan 4 kohdan muuttamisesta EU-integraation sosiaalisten ja taloudellisten sekä ympäristöä koskevien haittavaikutusten minimoimiseksi. Muutos vaikutti useaan alaan, joista erityisesti on mainittava maatalous. Tämän vuoksi toteutettiin erityistoimenpiteitä koskeva Poseican-ohjelma, jota on hiljattain tarkistettu 10 vuotta sen voimaantulon jälkeen.

Eräät asiantuntijat ovat sitä mieltä, että aikoinaan jätettiin käyttämättä tilaisuus integraatiomallin muuttamiseksi myös muilla aloilla kuten esimerkiksi siirtolaisuudessa, joka ilmiönä saapui saarille juuri integraatiokehityksen alkuvaiheissa ja jolla on viime vuosina ollut huomattavia sosiaalisia ja taloudellisia seurauksia Kanariansaarten väestön nopean kasvun takia ja saarten herkälle ja usein haavoittuvalle ympäristölle aiheuttamiensa vaikutusten takia.

Tämän vuoksi saarten asukkaat ovat aloittaneet laajamittaisen eikä aina kovin rauhallisen keskustelun voimakkaan siirtolaisuuden hallitsemiseksi ryhtymällä tiettyihin tarpeellisiin, kohtuullisiin ja väliaikaisiin erityistoimiin, joiden oikeusperusta on Kanarian itsehallintolain 37 pykälän 1 kohta, Espanjan perustuslain 138 pykälän 1 kohta sekä yhteisön perussopimukset, etenkin Amsterdamissa 1997 hyväksytty EY:n perustamissopimuksen 299 artiklan 2 kohta.

Tässä tilanteessa ja Espanjan kuningaskunnan liittymistä Euroopan yhteisöihin koskevan asiakirjan 25 artiklan 4 kohdan valossa voidaanko Kanarian EU-integraatiota koskevaa järjestelmää muuttaa siirtolaiskysymyksissä laatimalla ulkomaalaisten oleskelua ja työntekoa koskeva erityispöytäkirja? Entä mitä menettelyä siinä pitäisi käyttää?

António Vitorinon komission puolesta antama vastaus

(14. helmikuuta 2003)

Komissio ei katso aiheelliseksi ehdottaa perussopimuksiin muutosta erityisjärjestelmän vakiinnuttamiseksi Kanarian saarille, sillä järjestelmällä rajoitettaisiin EY:n perustamissopimuksen 18 artiklassa tunnustettua ja unionin perusoikeuskirjan 45 artiklaan sisällytettyä unionin kansalaisten vapaan liikkuvuuden perusoikeutta. Päinvastoin, komissio on ehdottanut neuvostossa ja parlamentissa parhaillaan käsiteltävää direktiiviä, jolla pyritään lujittamaan kyseisen oikeuden harjoittamista koko unionin alueella(1).

EY:n perustamissopimuksen 63 artiklan 3 kohdan mukaan neuvosto toteuttaa kolmansien maiden kansalaisiin sovellettavaa maahanmuuttopolitiikkaa koskevat toimenpiteet seuraavilla aloilla: maahantuloa ja oleskelua koskevat edellytykset sekä menettelyt ja määräykset pitkäaikaisten viisumien ja oleskelulupien myöntämisessä jäsenvaltiossa, mukaan lukien perheiden yhdistäminen, sekä laiton maahantulo ja laiton oleskelu, mukaan lukien laittomasti maassa oleskelevien palauttaminen.

Sevillan Eurooppa-neuvosto antoi ehdottoman etusijan laittoman maahanmuuton torjunnalle. Näin ollen toimenpiteitä, joihin asian osalta on ryhdyttävä jäsenvaltioissa ja yhteisössä Eurooppa-neuvoston päätelmien täytäntöönpanemiseksi, sovellettaisiin Kanarian saarilla. Erityisjärjestelmä laittoman maahanmuuton torjumiseksi ei ole tarpeen, sillä kyseisillä toimilla pyritään ehkäisemään laiton maahanmuutto mahdollisimman tehokkaasti koko yhteisön alueella.

Kolmansien maiden kansalaisten laillisen maahanmuuton sääntelemiseksi komissio on ehdottanut lainsäädäntökehystä, joka koskee kyseisten henkilöiden maahantuloa ja oleskelun

edellytyksiä. Direktiiviehdotuksissa ei mainita hyväksyttävien henkilöiden lukumäärää, sillä siitä päättäminen kuuluu asianomaiselle jäsenvaltiolle. Sevillan Eurooppa-neuvostossa huomautettiin myös, että maahanmuuttopolitiikassa on otettava huomioon unionin ja sen jäsenvaltioiden vastaanottokyky.

(1) Ehdotus Euroopan parlamentin ja neuvoston direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, KOM(2001) 257 lopullinen, EYVL C 270, 25.9.2001.